amanoisuno/poet huggingface dataset:
送吳侍御司馬赴台州 武元衡
盧耽佐郡遙，川陸共迢迢。風景輕吳會，文章變越謠。煙林繁橘柚，雲海浩波潮。余有靈山夢，前君到石橋。
送七兄赴歙州 武元衡
車馬去憧憧，都門聞曉鐘。客程將日遠，離緒與春濃。流水踰千度，歸雲隔萬重。玉杯傾酒盡，不換慘悽容。
德宗皇帝挽歌詞三首 一 武元衡
道啓軒皇聖，威揚夏禹功。謳歌亭育外，文武盛明中。日月光連璧，煙塵屏大風。爲人祈福處，臺樹與天通。
德宗皇帝挽歌詞三首 二 武元衡
聖曆囗勤政，瑤圖慶運長。壽宮開此地，仙駕緲何鄉。風斷清笳調，雲愁綠斾揚。上升知不恨，弘濟任城王。
德宗皇帝挽歌詞三首 三 武元衡
嘗聞閶闔前，星拱北辰籙。今來大明祖，輦駕橋山曲。松柏韻幽音，魚龍焰寒燭。歲歲秋風辭，兆人歌不足。
順宗至德大聖皇帝挽歌詞三首 一 武元衡
橋山同軌會，軒后葬衣冠。東海風波變，西陵松柏攢。鼎湖仙已去，金掌露寧乾。萬木泉扃月，空憐鳧雁寒。
順宗至德大聖皇帝挽歌詞三首 二 武元衡
容衛曉徘徊，嚴城閶闔開。烏號龍馭遠，遏密鳳聲哀。崑浪黃河注，崦嵫白日頹。恭聞天子孝，不忍望銅臺。
順宗至德大聖皇帝挽歌詞三首 三 武元衡
哀挽渭川曲，空歌汾水陽。夜泉愁更咽，秋日慘無光。纘夏功傳啓，興周業繼昌。回瞻五陵上，煙雨爲蒼蒼。
昭德皇后挽歌詞 武元衡
玉扆將遷坐，金雞忽報晨。珮環僊馭遠，星月夜臺新。劍沒川空冷，菱寒鏡不春。國門車馬會，多是濯龍親。
春晚奉陪相公西亭宴集 武元衡
林花春向闌，高會重邀歡。感物惜芳景，放懷因綵翰。玉顏穠處並，銀燭焰中看。若折持相贈，風光益別難。
送崔判官使太原 武元衡
勞君車馬此逡巡，我與劉君本世親。兩地山河分節制，十年京洛共風塵。笙歌幾處胡天月，羅綺長留蜀國春。報主由來須盡敵，相期萬里寶刀新。
幕中諸公有觀獵之作因繼之 武元衡
刀州城北劒山東，甲士屯雲騎散風。旌斾遍張林嶺動，豺狼驅盡塞垣空。銜蘆遠雁愁縈繳，繞樹啼猨怯避弓。爲報府中諸從事，燕然未勒莫論功。
同幕中諸公送李侍御歸朝 武元衡
昔年專席奉清朝，今日持書即舊僚。珠履會中簫管思，白雲歸處帝鄉遙。巴江暮雨連三峽，劍壁危梁上九霄。歲月不堪相送盡，頹顏更被別離凋。
送張六諫議歸朝 武元衡
詔書前日下丹霄，頭戴儒冠脫皂貂。笛怨柳營煙漠漠，雲愁江館雨蕭蕭。鴛鴻得路爭先翥，松柏凌寒獨後凋。歸去朝端如有問，玉關門外老班超。
酬嚴司空荆南見寄 武元衡
金貂再領三公府，玉帳連封萬戶侯。簾捲青山巫峽曉，煙開碧樹渚宮秋。劉琨坐嘯風清塞，謝朓題詩月滿樓。白雪調高歌不得，美人南國翠蛾愁。
南徐別業早春有懷 武元衡
生涯擾擾竟何成，自愛深居隱姓名。遠雁臨空翻夕照，殘雲帶雨過春城。花枝入戶猶含潤，泉水侵堦乍有聲。虛度年華不相見，離腸懷土併關情。
摩訶池宴 武元衡
摩訶池上春光早，愛水看花日日來。穠李雪開歌扇掩，綠楊風動舞腰回。蕪臺事往空留恨，金谷時危悟惜才。晝短欲將清夜繼，西園自有月裴回。
至櫟陽崇道寺聞嚴十少府趨侍 武元衡
雲連萬木夕沈沈，草色泉聲古院深。聞說羊車趨盛府，何言瓊樹在東林。松筠自古多年契，風月懷賢此夜心。惆悵送君身未達，不堪搖落聽秋砧。
春暮郊居寄朱舍人 武元衡
幽深不讓子真居，度日閑眠世事疎。春水滿池新雨霽，香風入戶落花餘。目隨鴻雁窮蒼翠，心寄溪雲任卷舒。回首知音青瑣闥，何時一爲薦相如。
送溫況遊蜀 武元衡
遊人西去客三巴，身逐孤蓬不定家。山近峨眉飛暮雨，江連濯錦起朝霞。雲深九折刀州遠，路繞千巖劍閣斜。應到嚴君開卦處，將余一爲問生涯。
崔敷歎春物將謝恨不同覽時余方爲事牽束及往尋不遇題之留贈 武元衡
九陌遲遲麗景斜，禁街西訪隱淪賒。門依高柳空飛絮，身逐閑雲不在家。軒冕強來趨世路，琴尊空負賞年華。殘陽寂寞東城去，惆悵春風落盡花。
秋燈對雨寄史近崔積 武元衡
坐聽宮城傳晚漏，起看衰葉下寒枝。空庭綠草結離念，細雨黃花贈所思。蟋蟀已驚良節度，茱萸偏憶故人期。相逢莫厭尊前醉，春去秋來自不知。
春題龍門香山寺 武元衡
衆香天上梵仙宮，鐘磬寥寥半碧空。清景乍開松嶺月，亂流長響石樓風。山河杳映春雲外，城闕參差茂樹中。欲盡出尋那可得，三千世界本無窮。
酬陸三與鄒十八侍御 武元衡
城分流水郭連山，拂露開懷一解顏。令尹關中仙史會，河陽縣裏玉人閑。共憐秋隼驚飛至，久想雲鴻待侶還。莫恨殷勤留此地，東崖桂樹昔同攀。
酬談校書長安秋夜對月寄諸故舊 武元衡
故園千里渺遐情，黃葉蕭條白露生。驚鵲遶枝風滿幌，寒鐘送曉月當楹。蓬山高價傳新韻，槐市芳年挹盛名。莫怪孔融悲歲序，五侯門館重婁卿。
送田三端公還鄂州 武元衡
孤雲迢遰戀滄洲，勸酒梨花對白頭。南陌送歸車騎合，東城怨別管弦愁。青油幕裏人如玉，黃鶴樓中月並鉤。君去庾公應借問，馳心千里大江流。
送李秀才赴滑州詣大夫舅 武元衡
陌頭車馬去翩翩，白面懷書美少年。東武楊公姻婭重，西州謝傅舅甥賢。長亭叫月新秋雁，官渡含風古樹蟬。知己滿朝留不住，貴臣河上擁旌旃。
秋日書懷 武元衡
金貂玉鉉奉君恩，夜漏晨鐘老掖垣。參決萬機空有媿，靜觀羣動亦無言。杯中壯志紅顏歇，林下秋聲絳葉翻。倦鳥不知歸去日，青蕪白露滿郊園。
南昌灘 武元衡
渠江明淨峽逶迤，船到名灘拽𥮘遲。櫓窡動搖妨作夢，巴童指點笑吟詩。畬餘宿麥黃山腹，日背殘花白水湄。物色可憐心莫限，此行都是獨行時。
奉和聖製豐年多慶九日示懷 武元衡
令節寰宇泰，神都佳氣濃。賡歌禹功盛，擊壤堯年豐。九奏碧霄裏，千官皇澤中。南山澄凝黛，曲水清涵空。金玉美王度，歡康謠國風。睿文垂日月，永與天無窮。
夏日陪馮許二侍郎與嚴祕書遊昊天觀覽舊題寄同里楊華州中丞 武元衡
三伏草木變，九城車馬煩。碧霄迴騎射，丹洞入桃源。臺殿雲浮棟，緌纓鶴在軒。莫將真破妄，聊用靜持喧。石甃古苔冷，水筠涼簟翻。黃公壚下歎，旌斾國東門。
奉和聖製重陽日即事 武元衡
玉燭降寒露，我皇歌古風。重陽德澤展，萬國歡娛同。綺陌擁行騎，香塵凝曉空。神都自藹藹，佳氣助葱葱。律呂陰陽暢，景光天地通。徒然被鴻霈，無以報玄功。
秋日臺中寄懷簡諸僚 武元衡
憲府日多事，秋光照碧林。干雲巖翠合，布石地苔深。憂悔耿遐抱，塵埃緇素襟。物情牽跼促，友道曠招尋。頹節風霜變，流年芳景侵。池荷足幽氣，煙竹又繁陰。簪組赤墀戀，池魚滄海心。滌煩滯幽賞，永度瑤華音。
奉酬淮南中書相公見寄 武元衡
揚州隋故都，竹使漢名儒。翊聖恩華異，持衡節制殊。朝廷連受脤，台座接訐謨。金玉裁王度，丹書奉帝俞。九重辭象魏，千[里]握兵符。鐵馬秋臨塞，虹旌夜渡瀘。江長梅笛怨，天遠桂輪孤。浩歎煙霜曉，芳期蘭蕙蕪。雅言書一札，賓海雁東隅。歲月奔波盡，音徽霧雨濡。蜀江分井絡，錦浪入淮湖。獨抱相思恨，關山不可踰。
甫搆西亭偶題因呈監軍及幕中諸公 武元衡
瀛海無因泛，崑丘豈易尋。數峰聊在目，一境暫清心。悅彼松柏性，愛茲桃李陰。列芳憑有土，叢幹聚成林。信矣子牟戀，歸歟尼父吟。暗香蘭露滴，空翠蕙樓深。負鼎位嘗忝，荷戈年屢侵。百城煩鞅掌，九仞喜嶇嶔。巴漢泝沿楫，岷峨千萬岑。恩偏不敢去，范蠡畏鎔金。
和楊弘微春日曲江南望 武元衡
遲景靄悠悠，傷春南陌頭。暄風一澹蕩，遐思幾殷憂。龍去空仙沼，鸞飛掩妓樓。芳菲餘雨露，冠蓋舊公侯。朱戟千門閉，黃鸝百囀愁。煙濛宮樹晚，花咽石泉流。寒谷律潛應，中林蘭自幽。商山將避漢，晉室正藩周。黍稷聞興歎，瓊瑤畏見投。君心即吾事，微向在滄洲。
長安秋夜懷陳京昆季 武元衡
鐘鼓九衢絕，出門千里同。遠情高枕夜，秋思北窗空。靜見煙凝燭，閑聽葉墜桐。玉壺思洞徹，瓊樹憶葱籠。螢影疎簾外，鴻聲暗雨中。羇愁難會面，嬾慢責微躬。甲乙科攀桂，圖書閣踐蓬。一瓢非可樂，六翮未因風。寥落悲秋盡，蹉跎惜歲窮。明朝不相見，流淚菊花叢。
冬日漢江南行將赴夏口途次江陵界寄裴尚書 武元衡
五部擁雙旌，南依墨客卿。關山迥梁甸，波浪接湓城。煙景迷時候，雲帆渺去程。蛤珠馮月吐，蘆雁觸羅驚。浦樹凝寒晦，江天湛鏡清。賞心隨處愜，壯志逐年輕。舟檝不可駐，提封如任情。向方曾指路，射策許言兵。蘭渚歇芳意，菱歌非應聲。元戎武昌守，羊祜幸連營。
奉酬中書李相公早朝於中書候傳點偶書所懷 武元衡
寥落曙鍾斷，微明煙月沈。翠霞仙仗合，清漏掖垣深。北極星遙拱，南山闕迥臨。蘭釭竟曉燄，琪樹欲秋陰。霄漢慙聯步，貂蟬媿並簪。德容溫比玉，王度式如金。魚水千里運，簫韶九奏音。代天驚度日，擲地喜開襟。文武時方泰，唐虞道可尋。忝陪申及甫，清淨奉堯心。
甲午歲相國李公有北園寄贈之作吟翫歷時屢促酬答機務不暇未及報章今古遽分電波增感留墓劒而心許感鄰笛而意傷寓哀冥寞以廣遺韻云 武元衡
機事勞西掖，幽懷寄北園。鶴巢深更靜，蟬噪斷猶喧。仙醞百花馥，豔歌雙袖翻。碧雲詩變雅，皇澤葉流根。未報雕龍贈，俄傷淚劒痕。佳城關白日，哀挽向青門。禮命公台重，煙霜隴樹繁。天高不可問，空使輔星昏。
和楊三舍人晚秋與崔二舍人張祕監苗考功同遊昊天觀時中書寓直不得陪隨因追往年曾與舊僚聯遊此觀紀題在壁已有淪亡書事感懷輙以呈寄兼呈東省三給事之作楊君見徴鄙詞因以繼和 武元衡
瑤圃高秋會，金閨奉詔辰。朱輪天上客，白石洞中人。珮響泉聲雜，朝衣羽服親。九重青瑣閉，三秀紫芝新。化藥秦方士，偷桃漢侍臣。玉笙王子駕，遼鶴令威身。歎逝頹波速，緘詞麗曲春。重將悽恨意，苔壁問遺塵。
酬李十一尚書西亭暇日書懷見寄十二韻之作 武元衡
鼎鉉昔云忝，西南分主憂。煙塵開僰道，旌節護蠻陬。任重功無立，力微恩未酬。據鞍慙齒髮，責帥懼春秋。高德聞鄭履，儉居稱晏裘。三刀君入夢，九折我回輈。時景屢遷易，茲言期退休。方追故山事，豈謂台堦留。遐抱清淨理，眷言蘭杜幽。一緘瓊玖贈，萬里別離愁。巴嶺雲外沒，蜀江天際流。懷賢耿遙思，相望鳳池頭。
秋懷奉寄朱補闕 武元衡
上苑繁霜降，騷人起恨初。白雲深陋巷，衰草遍閑居。暮色秋煙重，寒聲牖葉虛。潘生秋思苦，陶令世情疎。已製歸田賦，猶陳諫獵書。不知青瑣客，投分竟何如。
奉酬中書相公至日圜丘行事合於中書宿齋移止於集賢院敘情見寄之什 武元衡
郊廟祗嚴祀，齋莊覿上玄。別開金虎觀，不離紫微天。樹古長楊接，池清太液連。仲山方補衮，文舉自傷年。風溢銅壺漏，香凝綺閣煙。仍聞白雪唱，流詠滿鵾弦。
途次 武元衡
去國策羸馬，勞歌行路難。地崇秦制險，人樂漢恩寬。御沼澄泉碧，宮梨拂露丹。鼎成仙馭遠，龍化宿雲殘。不問三苗寵，誰陪萬國歡。至今松桂色，長助玉樓寒。
題故蔡國公主九華觀上池院 武元衡
朱門臨九衢，雲木藹仙居。曲沼天波接，層臺鳳舞餘。曙煙深碧篠，香露濕紅蕖。瑤瑟含風韻，紗窗積翠虛。秦樓今寂寞，真界竟何如。不與蓬瀛異，迢迢遠玉除。
酬嚴維秋夜見寄 武元衡
遙夜思悠悠，聞鐘遠夢休。亂林螢燭暗，零露竹風秋。啓戶雲歸棟，褰簾月上鉤。昭明逢聖代，羈旅別滄洲。騎省潘郎思，衡闈宋玉愁。神仙慙李郭，詞賦謝曹劉。松柏應無變，瓊瑤不可酬。誰堪此時景，寂寞下高樓。
途次近蜀驛蒙恩賜寶刀及飛龍廏馬使還奉寄中書李鄭二公 武元衡
草草事行役，遲遲違故關。碧幃遙隱霧，紅斾漸依山。感激酬恩淚，星霜去國顏。捧刀金錫字，歸馬玉連環。威鳳翔雙闕，征夫縱百蠻。應憐宣室召，溫樹不同攀。
歸燕 武元衡
春色遍芳菲，閑簷雙燕歸。還同舊侶至，來遶故巢飛。敢望煙霄達，多慙羽翮微。銜泥傍金砌，拾蘂到荆扉。雲海經時別，雕梁長日依。主人能一顧，轉盻自光輝。
送許著作分司東都 武元衡
瑤瑟激悽響，征鴻翻夕陽。署分刊竹簡，書蠹護芸香。馬色關城曉，蟬聲驛路長。石渠榮正禮，蘭室重元方。不作經年別，離魂亦暫傷。
聞相公三兄小園置宴以元衡寓直因寄上兼呈中書三兄 武元衡
休沐限中禁，家山傳勝遊。露寒潘省夜，木落庾園秋。蘭菊迴幽步，壺觴洽舊儔。位高天祿閣，詞異畔牢愁。孤思琴先覺，馳暉水競流。明朝不相見，清祀在圜丘。
酬陸員外歙州許員外郢州二使君 武元衡
吳洲雲海接，楚驛夢林長。符節分憂重，鵷鴻去路翔。豔歌愁翠黛，寶瑟韻清商。洲草遙池合，春風曉斾張。晉臣多樂廣，漢主識馮唐。不作經年別，離魂亦未傷。
漸至涪州先寄王使君 武元衡
治敎通夷俗，均輸問大田。江分巴字水，樹入夜郎煙。毒霧含秋氣，陰巖蔽曙天。路難空計日，身老不由年。將命寧知遠，歸心詎可傳。星郎復何事，出守五溪邊。
石州城 武元衡
丈夫心愛橫行，報國知嫌命輕。樓蘭徑百戰，更道戍龍城。錦字竇車騎，胡笳李少卿。生離兩不見，萬古難爲情。
寒食下第 武元衡
柳挂九衢絲，花飄萬家雪。如何憔悴人，對此芳菲節。
途中即事 武元衡
南征復北還，擾擾百年間。自笑紅塵裏，生涯不暫閑。
夏夜作 武元衡
夜久喧暫息，池臺惟月明。無因駐清景，日出事還生。
同陳六侍御寒食遊禪定藏山上人院 武元衡
年少輕行樂，東城南陌頭。與君寂寞意，共作草堂遊。